तेरें बरें दी बीरो गी ब्याइऐ ओदा दुहाजू बर बड्डी लामा उप्पर गेआ उठी, ते बीरो दो दिन रफेरै रेइऐ प्योकै आई गेई ही। ओदे मराजै आखेआ हा-औन्दे होई उत्थुआं शैल शैल बङा, सराइयां ते चन्ननहार लेई औंङ। तौले गै परतोने दा जतन करङ। केईं बारी चिट्ठी आई "छुट्टी लैने दी दरखास्त दित्ती दी ऐ। मन्जूर होने दी तक्क लग्गी दी ऐ।" हर चिट्ठी बीरो दी आसा दी तन्दू गी पक्का करदी, ते चिट्ठी औने दे केईं दिन पिच्छुआं तक्कर बीरो उस्सै मुहालिऐ बेइऐ नमिएं बंङ ते सराइएं कन्नें सजादी ते चन्ननहार पाइऐ शर्माइ-शर्माइ बौन्दी। ओदिएं प्यासिएं हीखिएं ते मेदें दा गवाई बैरी दा बूह्टा अदूं बी इ’आं गै पौंगरदा हा। पर अदूं ओदी पौंगरा कन्नें बीरो दा मन बी बौरदा हा। जे कदें उस ब्हारा चिट्ठी आई जन्दी तां बीरो दी हीखिएं दा बूह्टा फुल्ली फली बी पौन्दा हा। सनैह्री धुप्प बसैन्त बछाई ओड़दी, ते चाननी बिच्च परियां झांकी मारिऐ दिखदियां भई चन्ननहार पाइऐ बीरो उन्दी रानी कोला मती शैल ते नेईं लब्बै करदी।